Document ID: /fineweb-2-swissfilter-quality_10-filterrobots/filtered/02038.jsonl.gz/433

DISCURS D'ART E LAVURATORIS
ACTUAL
Ord la profunditad dal temp. Art grischun dal temp avant 1530
14.04.-15.09.2019
Discurs d'art
En il discurs d'art vegnan menziunads il concept da l'exposiziun ed il tractament particular da l'architectura da la Villa Planta. Tras las fotografias da Florio Puenter dain nus in sguard sin la lavur artistica contemporana. Nus discutain la tscherna dals motivs fotografics e l'istorgia da l'art ritg e vegl en il Grischun.
TRANSVERSAL. Cuntradas ord la collecziun
16.03.-24.11.2019
Discurs d'art
Tge è cuntrada e co vegn ella preschentada? En il discurs d'art ans deditgain nus a questas dumondas. Nus cumparegliain ovras da differentas artistas e da differents artists ed emprendain d'enconuscher differentas tecnicas e vistas. En quest connex vesain nus che betg mo la preschentaziun da la cuntrada è sa midada, mabain che la cuntrada sezza sa mida permanentamain.
Lavuratoris
Suenter in'occupaziun intensiva cun la cuntrada e cun sia preschentaziun en l'art, construin nus sezs ina cuntrada. En l'atelier stattan a disposiziun ina gronda surfatscha e differents materials per crear cuminaivlamain ina tala. Il model da la cuntrada resta durant l'entira exposiziun e vegn cumplettà u reconcepì en mintga lavuratori.
COLLECZIUN
L'ISTORGIA DAL MUSEUM
Ina visita guidada ludica ed interactiva tras la Villa Planta e l'edifizi nov avischina las scolaras ed ils scolars a l'architectura. Tge istorgias sa zuppan davos ils edifizis? Co è la Villa Planta daventada in museum? Co è sa midada l'architectura dal museum en il decurs dals onns? Co stattan la Villa Planta e l'edifizi nov dals architects Barozzi/Veiga da Barcelona architectonicamain en in dialog?
LA FAMIGLIA GIACOMETTI
Las scolaras ed ils scolars emprendan d'enconuscher la dinastia d'artists dals Giacometti dal vitg bregagliot Stampa. Davant ils maletgs, las sculpturas e l'artisanadi vegn sclerida l'influenza da la cuntrada e vegni dumandà, co che quella è vegnida concepida en moda artisticamain differenta dals artists respectivs.
TGI SUN JAU?
En il center stat la contemplaziun da purtrets e d'autopurtrets. Partind da quai analisain nus, co ch'ina artista u in artist exprima ses caracter e sia identitad en in'ovra cun agid da penelladas e da colurs. Las observaziuns vegnan applitgadas suenter en l'atelier cun far in autopurtret.
Per scolas spezialisadas vegn la visita dal museum purschida sco discurs d'art u sco lavuratori. En l'exposiziun examineschan las studentas ed ils students en il discurs ed en activitads artisticas ovras, tecnicas, artistas ed artists sco er il lieu, il museum. Questas enconuschientschas pon vegnir approfundadas cun ulteriuras incumbensas e lavurs da project artisticas en il lavuratori che ha lieu en l'atelier dal museum. Las studentas ed ils students emprendan d'enconuscher il museum, sias incumbensas e sia art e scuvran il lieu en moda captivanta ed inspiranta.
Fixar in termin ordavant
Durada dal discurs d'art: 90 minutas
Durada dal lavuratori: 120 minutas
Custs per scolas dal chantun Grischun: gratuit
Custs per scolas or da chantun: discurs d'art CHF 150.00 (incl. entrada), lavuratori CHF 200.00 (incl. entrada)
PDF Urden da chasa per classas
Annunzia
PDF Formular d'annunzia per classas
Infurmaziun
<email-pii>
T +41 81 257 28 72